પોલીસ ટીમની સામે જમીન પર પલોઠી વાળી ચોધાર આંસુએ બે હાથ જોડીને રડતા રડતા ભરતીજીએ શિવ મંદિરમાં પોતે જ હત્યા કર્યાનું કબુલ્યું. હવે પોલીસ સામે હત્યારો અને મૃતકની ઓળખ બન્ને હતા માત્ર બળાત્કાર અને હત્યામાં પ્રેમિકાની થિયરી ઉકેલવાનું બાકી હતુ. ભરતીજીએ કબૂલાત કરી કે, ત્રણ વર્ષ તે અળખા સાથે રહ્યો બાદમાં તેને સાંતેજની પોતાનાથી બે વર્ષ નાની યુવતી સાથે પ્રેમ થયો અને તેની સાથે તેને લગ્ન કરવા હતા. અળખા પોતાનાથી સાતેક વર્ષ મોટી હોય સમાજમાં કોઈ સ્વીકારશે નહીં તેમ માની તેનાથી પીછો પણ છોડાવવો હતો. માટે એક દિવસ તેને ફરવા લઈ જવાનું કહી બાઈક પર પહેલા ચોટીલા લઈ ગયો. ત્યાં દર્શન કર્યાં પરંતુ હત્યા કરવાનો કોઈ મોકો મળ્યો નહીં. રસ્તામાં હત્યા કરવી શક્ય ન હતી માટે તે દર્શન કરીને રાત્રે પરત ફર્યા અને બાવળા-બગોદરાના એ શિવ મંદિર નજીક રાત્રે રોકાઈ ગયા. તે રાત્રે તેણે મંદિરમાં પડેલા પાવડાના ફટકા માથામાં મારી અળખાની હત્યા કરી અને લાશ ઓળખાય નહીં માટે મોઢુ પણ છુંદી નાંખ્યું. તેણે એક પ્રેમિકાને પામવા બીજીની હત્યા કરી. સંજોગવસાત બીજી પ્રેમિકાએ તેના વિરૂધ્ધ બળાત્કારની ફરિયાદ કરી અને તે અંતે તો જેલના સળીયા પાછળ જ ગયો..!